Posted by: Adriaan | 2011/10/02
Ek sal dit waardeer as u my kan raad gee oor ''n vinnige, maar voedsame en gesonde ontbyt.
Die enigste graankos, wat my nie oor twee of so ure weer honger laat voel nie is muesli, maar ''n mens raak naderhand " uitge-eet" daaraan en wil graag iets anders ook probeer.
n Gesonde ontbyt wat jou nie oor 2 ure weer laat honger voel nie (m.a.w. wat nie jou bloedsuiker- en insulienvlakke oormatig stimuleer sodat dit vinnig te laag daal nie), behoort uit kosse met 'n lae glisemiese indeks (GI) te bestaan. Soos jy reg noem, is muesli 'n graankos met 'n lae GI as gevolg van die neute, droë vrugte en sojaproteïen wat bygevoeg word. Ander graankosse met 'n lae GI is hoë-vesel ontbytgrane soos All Bran, Pronutro heelgraan (maar net die oorspronklike 'original' en die “baked apple’ variasies), Jungle Oats-so-Easy (net die 'original' geur), Bokomo Up-and-Go. Instameal, Soya Life gaar pap, of stywe of krummel mieliepap wat afgekoel is (die afkoelproses help om die pap se GI te verlaag), plus melk of jogurt (vol-room, lae-vet en vet-vry). Jy kan ook 2 snye Lae-GI bruin-, saad- of rogbrood of enige ander Lae-GI brood of 4-6 Provitas met kaas, of 'n gekookte eier, of maaskaas vir ontbyt eet om langer versadig te bly. Jy kan by al hierdie ontbyte ook 'n vrug (appel, lemoen, pomelo of aarbeie) of 'n halwe glas vrugtesap voeg. Klik op 'Diet & Nutrition' bo aan hierdie bladsy en dan op 'Weight loss' en dan op 'The Glycaemic Index' om artikels oor hierdie onderwerp van die GI te lees.